Sisäministeriö alkaa alkuvuodesta selvittää rahapelijärjestelmän uudistamista.

Viime päivinä julkisuuteen tulleiden tietojen mukaan hallituksen talouspoliittinen ministerivaliokunta on käsitellyt Veikkauksen, Raha-automaattiyhdistyksen ja Fintoton yhdistämistä.

Sisäministeriö ei tiistaina julkistamassaan tiedotteessa suoraan mainitse yhdistämissuunnitelmia, vaan toteaa lähinnä syitä uudistamisen tarpeille.

Keskeinen syy on ministeriön mukaan digitalisoitunut toimintaympäristö, minkä vuoksi pelien eroavaisuudet ovat häviämässä.

– Internet- ja mobiiliympäristössä pelit ovat vaarassa näyttää samanlaisilta. Peliyhteisöjen pelitarjonta ei saa yksinoikeusjärjestelmässä olla keskinäisessä kilpailutilanteessa. Peliteknologia kehittyy nopeasti ja vaarana on, että suomalaiset rahapeliyhteisöt jäävät jälkeen ulkomaisen pelitarjonnan kehityksestä, sanoo ministeriön kansliapäällikkö Päivi Nerg.

Nergin mukaan edunsaajien asema rahapelituottojen jaossa on tarkoitus säilyttää nykyisellään.

Selvitys on tarkoitus saada valmiiksi maaliskuun puoleen väliin mennessä, ja se tehdään yhteistyössä rahapeliministeriöiden ja edunsaajien kanssa.